《十月一日进历青宫叨预执事呈同事罗洗马》
明代·程敏政

文华门启日临墀，凤历初陈鹤驾移。卫士分行旗影杂，官僚双驾佩声迟。

万年正朔遵先纪，一代规模陋汉仪。海岳又开新泰运，愧无鸿笔颂重熙。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。